Aden Nuquin Papa chianec Esus nidpondash.
Abëd icquidobëd nidquin actempi Sededon caid potiash cute odibos nitsinaid tied yacno chopondash.
Ambo tabadnubien Esus bedmenuen Udasën:
Ubi abëd tabadtennebocno tied yacnoen nidchitash,
quequin tantiapanëdash.
Aden tantianec choquin Udasën matses dadpen bëpondash nëidtedi.
Nëidic Doma yacnocquidon namiaido sondado.
Nëidic Nuquin Papa tabadte shubu dapa isquido sondado.
Aido Nuquin Papa ismequin nëish iua cuessunneshun pichicaquidon chuiquidobëtan padiseobon chomiaidobëd Udas chopondash.
Aidotedi tabotebëta tabote utsi bëchi ancushshun taboaid sanannubi siante sanambededtsëcquiec chochopondash.
Adec chochosho isash bëquedbanec nidquin:
Nëbi uënës uamenuen ubi bedmec,
quequin ambibi tantiashun Esusën:
¿Tsutsi nibënec ne?
caquien:
Nasaded yacnouësh caniquid Esus nibënec nebi,
quepondash sondadon chuiquid.
Adoaquien Esusën:
Aidi nebi,
capondash.
Adosho isaquien aidobëd Esus bedmequid Udas icpondash.
Adec Esus:
Aidi nebi,
quesho tantianec aucbidi nidnuequi nidaidën uebudcuededpondash:
Bednu,
quequidotedi.
Adshobien padpiden Esusën:
¿Tsutsi nibënec ne?
cauaquien:
Nasaded yacnouësh caniquid Esus nibënec nebi,
queuapondash.
Adshobien Esusën padpiden chuiuaquin:
Aidi nebi,
quequin mambi mibi chuipaboc.
Ubiuidtsëqui bedquin ubëd icquido nidme,
capondash.
Mimbi ubëd icmiaido bedmenquio iquembi Papa,
quequin ambi chuibued tantiec:
Nëido bedenda,
quepondash Esus.
Adnubien Simon Petedon abi tsiusudaid chështe chictanquin Nuquin Papa ismequin nëish iua cuessunneshun pichicaquidon chuiquid tapan iua abiucquio pateshunnepondash.
Aid iua Madco cuëmëdquid nepondash.
Aden pateshunnesho istanquimbien Esusën:
Padi,
Petedo.
Min chështe aucbidi tsiusud.
Cun Pan chiacpadec ¿natiamboshë icmiac uënësenquiodabi ique?
quepondash Esus.
Adshobien Doma yacnocquid sondadon aton chuiquidbëtan Nuquin Papa tabadte shubu dapa isquid sondadon Esus bedpondash.
Aden bedshun:
Cuidmenuen chuiquid tapa yacno mibi buannu,
quetanquin podo catanepondash.
Aden bedshun Nuquin Papa ismequin nëish iua cuessunneshun pichicaquidon chuiquid tapambo Caipasën cucu Anasën shubunoba buampondash.
Aid setambi aton matsesën chuiquid tapambo Caipas icpondash.
Aidi Esus chieshënec:
Nuquin matsestedi cuessunnemenquio icnuen Esusded cuessunnemenuna,
quequin iccuededsho chuiquido chuibued Caipas nepanëdash.